b'\n_START_ARTICLE_\nPersaios\n_START_PARAGRAPH_\nPersaios (m.kreik. \xce\xa0\xce\xb5\xcf\x81\xcf\x83\xce\xb1\xe1\xbf\x96\xce\xbf\xcf\x82) (306\xe2\x80\x93243 eaa.) oli antiikin kreikkalainen stoalainen filosofi. H\xc3\xa4n oli Demetrioksen poika ja kotoisin Kitionista.\n_START_SECTION_\nEl\xc3\xa4m\xc3\xa4\n_START_PARAGRAPH_\nPersaios oli Zenon Kitionilaisen yst\xc3\xa4v\xc3\xa4 ja oppilas ja asui t\xc3\xa4m\xc3\xa4n kanssa samassa talossa. My\xc3\xb6hempien l\xc3\xa4hteiden mukaan h\xc3\xa4n olisi ollut Zenonin palvelijoita, jonka kuningas Antigonos II oli l\xc3\xa4hett\xc3\xa4nyt t\xc3\xa4m\xc3\xa4n luokse auttamaan kirjoitusty\xc3\xb6ss\xc3\xa4. Kertomuksen l\xc3\xa4hteen\xc3\xa4 vaikuttaa kuitenkin olevan Bionin Persaioksesta tekem\xc3\xa4 sarkastinen huomautus \xe2\x80\x93 n\xc3\xa4hty\xc3\xa4\xc3\xa4n Persaioksen patsaan, jossa luki \xe2\x80\x9dPersaios, Zenonin oppilas\xe2\x80\x9d (Persaion Zenonos kitiea), h\xc3\xa4n hym\xc3\xa4hti, ett\xc3\xa4 siin\xc3\xa4 olisi tullut lukea \xe2\x80\x9dPersaios, Zenonin palvelija\xe2\x80\x9d (Persaion Zenonos oikitiea)._NEWLINE_Tiedet\xc3\xa4\xc3\xa4n, ett\xc3\xa4 Antigonos II kutsui Zenonin hoviinsa Pellaan noin vuonna 276 eaa. Zenon kielt\xc3\xa4ytyi ik\xc3\xa4ns\xc3\xa4 vuoksi ja l\xc3\xa4hetti sen sijaan oppilaansa Persaioksen ja Filonides Thebesl\xc3\xa4isen. Persaioksesta tuli merkitt\xc3\xa4v\xc3\xa4 henkil\xc3\xb6 Makedonian hovissa. Sen j\xc3\xa4lkeen kun Antigonos valtasi Korintin noin vuonna 244 eaa., Persaios nimettiin kaupungin arkontiksi. H\xc3\xa4n kuoli vuonna 243 eaa. puolustaessaan kaupunkia Aratos Sikyonilaisen hy\xc3\xb6kk\xc3\xa4yst\xc3\xa4 vastaan.'